**РАЗДЕЛНО СЪБИРАНЕ НА БИООТПАДЪЦИТЕ**

Система за разделно събиране на биоотпадъците е въведена частично в гр. Шабла посредством мрежа от 27 кафяви пластмасови водоустойчиви контейнери с обем 1,1 куб. м., разположени на обществено достъпни места и 152 кафяви пластмасови кофи с обем 120 л. за индивидуално ползване от домакинствата.

Съдовете се обслужват от общинската система за сметосъбиране и сметоизвозване в изпълнение на разпоредбите за поетапно въвеждане на разделно събиране и оползотворяване на биоотпадъците. Графикът за обслужването им се определя ежегодно със заповед, публикувана до 31 октомври на предходната година, за следващата календарна, на официалната Интернет страница на община Шабла.

Въвеждането на системата за разделно събиране на биоотпадъците започна през 2018 година, със закупуването на 17 броя контейнери. През 2019 година броят им беше увеличен с още 10. През 2020 година община Шабла разшири обхвата на въведената система за разделно събиране на растителни с още 152 кафяви кофи от 120 литра. Раздаването им стана по маршрута на движение на обслужващия автомобил, на домакинствата, в които има постоянно живеещи хора и ще продължи поетапно, до покриване на всички домакинства в града.

За обслужването на кафявите кофи и контейнери община Шабла заплаща разходи за персонал и транспортни разходи до Претоварна станция – Балчик, както и такса в размер на 32,38 лв. за тон за преработката им в компостираща инсталация. Отчисления и обезпечения за тях не се дължат, тъй като отпадъците не се депонират, а се оползотворяват в компост.

В случаите, когато не се прилага разделно събиране и в кафявите контейнери попадат смесени битови отпадъци, те се подлагат на преработка и депониране, което увеличава разходите на общината, като прибавя към горепосочените такса за депониране в размер на 36 лв. за тон с ДДС, отчисления в размер на 96 лв. за тон и обезпечения в размер на 2,75 лв. за тон депониран отпадък.

Всички тези разходи се вземат предвид при определянето на такса смет, поради което най-добрия вариант за минимизирането й е компостирането на място, в дворовете на хората, при което биоотпадъци изобщо не излизат от домакинството и съответно не се дължат никакви такси за тяхната последваща преработка.

В тази връзка следва всички заедно да положим старания за минимизиране на генерираните количества биоразградими отпадъци. Там, където е възможно, да компостираме растителните и хранителните отпадъци. Да използваме специално поставените съдове по предназначение, като изхвърляме в тях само биоотпадъци. Това ще спомогне за значително намаляване на такса смет при формирането й през следващите години, а получения компост ще повиши плодородието на почвата, без да се налага да купуваме за целта изкуствени торове.